শাহেনশাহ (চলচ্চিত্র)

***শাহেনশাহ*** হচ্ছে ২০২০ সালের মুক্তিপ্রাপ্ত একটি বাংলাদেশী মারপিট-প্রণয়ধর্মী চলচ্চিত্র। চলচ্চিত্রটি পরিচালনা করেছেন শামীম আহমেদ রনি ও শাপলা মিডিয়ার ব্যানারে চলচ্চিত্রটি প্রযোজনা করেছেন সেলিম খান। এতে কেন্দ্রীয় চরিত্রে অভিনয় করেছেন বাংলাদেশী সুপারস্টার শাকিব খান নুসরাত ফারিয়া ও নবাগতা রোদেলা জান্নাত, অমিত হাসান, মিশা সওদাগর, সাদেক বাচ্চু, আহমেদ শরীফ, নানা শাহ্, শিবা শানু, ডন ও ডিজে সোহেল সহ প্রমুখ।

চলচ্চিত্রটি ২০১৯ সালের ভালোবাসা দিবস উপলক্ষে মুক্তি নির্ধারণ করা হলেও পরে চলচ্চিত্রটির প্রচারণার জন্য মুক্তির তারিখ পিছিয়ে ২০১৯ সালের ঈদুল ফিতর উপলক্ষে মুক্তির তারিখ নির্ধারণ করা হয়। পরে ঈদুল ফিতরে শাকিব খানের প্রযোজিত *[[পাসওয়ার্ড (২০১৯-এর বাংলাদেশী চলচ্চিত্র)|পাসওয়ার্ড]]* চলচ্চিত্র মুক্তির ফলে, আবারও মুক্তির তারিখ পিছিয়ে ঈদুল আযহায় নির্ধারণ করা হয়। ৪ দফা মুক্তির তারিখ পেছানোর পর চলচ্চিত্রটি ২০২০ সালের ৬ মার্চ ৭৭টি প্রেক্ষাগ্রহে মুক্তি পায়। এর আগে ২০১৯ সালের ২৫ জানুয়ারি চলচ্চিত্রের প্রথম টিজার মুক্তি পায়।

## কাহিনি
গল্পটি শুরু হয় ২০০০ সালে জামশেদপুরে। কুখ্যাত অপরাধী দাউদের ছোট ভাই একজন পুলিশ অফিসারের গাড়িতে বিস্ফোরণ ঘটায়। তারপর গল্পটি আবার শুরু হয় ২০১৯ সালে নবাবগঞ্জে।

একজন এমপিকে স্থানীয় এক গুন্ডার হাতে বন্দী করে রাখা হয়েছিল। তারপর শাহেনশাহ এসে গুন্ডাদের মারধর করে। তারপর এমপি তার এলাকায় আইনের শাসন প্রতিষ্ঠার জন্য শাহেনশাহকে পাঠানোর সিদ্ধান্ত নেয়। শাহেনশাহর বন্ধুরা শাহেনশাহকে থামানোর চেষ্টা করে, কিন্তু শাহেনশাহ তাদের থামিয়ে দেয় এবং নবাবগঞ্জ যেতে রাজি হয়। তারপর শাহেনশাহর বন্ধুরা তাকে নবাবগঞ্জ সম্পর্কে বলেন। নবাবগঞ্জ সম্পর্কে কথা বলার সময় তারা বড় নবাবের কথা বলে। তারপর বড় নবাবকে দেখা যায়।

যখন একজন সাংবাদিক একটি পত্রিকায় বড় নবাবের বিরুদ্ধে লিখেন, তখন বড় নবাব তার ডান হাত নিয়াজ শরীফকে সাংবাদিককে হত্যা করার জন্য পাঠান। নিয়াজ এবং বড় নবাবের লোকেরা সাংবাদিককে নির্মমভাবে হত্যা করে।

তারপর ছোট নবাবকে দেখা যায়। নবাবগঞ্জের মানুষ ভীত এবং ক্ষুব্ধ কারণ বড় নবাবের লোকেরা সাংবাদিককে হত্যা করেছে। তারা ছোট নবাবের প্রকল্পের কাজ বন্ধ করতে চায়। তারা নবাবদের দুঃশাসন থেকে মুক্তির জন্য প্রতিবাদ করে। তারপর ছোট নবাব এবং তার লোকেরা সেখানে গিয়ে কিছু বিক্ষোভকারীকে হত্যা করে এবং আন্দোলনের নেতাকে হুমকি দেয়। নেতা যখন কথা মানলো না, তখন নবাবের লোকেরা তাকেও হত্যা করে।

এত খারাপ কিছু ঘটতে পারে শুনেও, শাহেনশাহ পিছু হটে না। সে বলে যে সে বিগ বসের চাকর খাজা খানকে চেনে। সে নবাবগঞ্জকে কিছুটা শান্ত রাখে বিগ বসের ভয় দেখিয়ে।

খাজা খান বিগ বসের ছেলে ডিজেকে নিতে গেল, আর ডিজে নিজেই আসছিল। তখন ডিজে এবং শাহেনশাহর বন্ধুদের মধ্যে ঝগড়া শুরু হয়। তারপর শাহেনশাহ ডিজেকে মেরে গুম করে এবং ডিজের ছদ্মবেশে নিজেই নবাবগঞ্জে চলে যায়।

স্থানীয় এক লড়াইয়ের সময় শাহেনশাহ ছোট নবাবের মেয়ে প্রিয়াকে দেখে তার প্রেমে পড়ে। এবং একটি রঙ উৎসবে সে বড় নবাবের মেয়ে লায়লার সাথে দেখা করে এবং তার প্রেমে পড়ে। শাহেনশাহ প্রিয়া এবং লায়লার সাথে থাকার জন্য নবাবদের রাজি করান। নবাবগঞ্জের শতবর্ষ উদযাপনে শাহেনশাহর পরিচয় প্রকাশিত হয়। তারপর একটি পরিত্যক্ত দুর্গে শাহেনশাহ তাদের তার লক্ষ্য সম্পর্কে বলেন।

খাজা খান শাহেনশাহের প্রতি সন্দেহ পোষণ করে। তাই সে ডিজের চাচাকে ডিজের একটি ছবি পাঠাতে বলে। ছবি দেখার পর খাজা খান নিশ্চিত হয় যে নবাবগঞ্জের শাহেনশাহ আসলে ডিজে নয়। তারপর ডিজের চাচা মোস্তাক দেশে আসেন।

তারপর শাহেনশাহ মোস্তাক, ডিজে এবং খাজা খানকে লুকিয়ে রাখে এবং বিগ বসকে দেশে আসতে বলে।

পরে জানা যায় যে শাহেনশাহ হলো প্রয়াত পুলিশ অফিসার বাদশার ছেলে। বাদশা হলো সেই পুলিশ অফিসার যাকে দাউদ ১৯ বছর আগে হত্যা করেছিল। অপরাধী দাউদ এখন বিগ বস নামে পরিচিত।

বিগ বস পুলিশ প্রধানকে হত্যা করে এবং ডিজে এবং মোস্তাককে মুক্ত করে পালিয়ে যায়। তারপর সে শাহেনশাহকে শাস্তি দেওয়ার জন্য লায়লা এবং প্রিয়াকে নিয়ে যায়। তখন শাহেনশাহ বিগ বসের আস্তানায় গিয়ে  বিগ বস, মোস্তাক এবং ডিজের সাথে মারামারি করে এবং তাদের হত্যা করে। এরপর সে লায়লা এবং প্রিয়াকে মুক্ত করে।

চলচ্চিত্রের শেষে প্রিয়া লায়লাকে শাহেনশাহকে বিয়ে করার কথা বলে।

## অভিনয়

## প্রযোজনা
### উন্নয়ন
চলচ্চিত্রটির ডিজিটাল কনটেন্ট পার্টনার হিসেবে আছে লাইভ টেকনোলজিস। এছাড়াও এটির কস্টিউম ডিজাইনার ও নুসরাত ফারিয়ার মেকআপ ম্যান হিসাবে আছেন ফারিয়ার বড় বোন মারিয়া মৃত্তিকা।
### নির্মাণ-পূর্ব
২০১৮ সালে আগস্ট শাপলা মিডিয়ার *[[ক্যাপ্টেন খান (চলচ্চিত্র)|ক্যাপ্টেন খান]]* চলচ্চিত্রের দৃশ্যধারণের শেষে শাকিব খানের সাথে *শাহেনশাহ* নামের একটি চলচ্চিত্র নির্মাণের ঘোষণা দেন প্রযোজক সেলিম খান। ২০১৮ সালের ৫ আগস্ট *[[চ্যানেল আই]]*কে এটি নিশ্চিত করেন তিনি। তিনি জানান, "শাকিব খান ও নুসরাত ফারিয়া শাহেনশাহ ছবির মাধ্যমে প্রথমবার একসঙ্গে সিনেমায় কাজ করবেন। এই ছবিটি নির্মাণ করবেন শামীম আহমেদ রনি। ছবিতে আরেক নায়িকা থাকবে।" প্রযোজক আরও জানান ২০১৮ সালের ৫ আগস্ট শাকিব খান ও নুসরাত ফারিয়া চলচ্চিত্রের জন্য চুক্তিবদ্ধ হবেন। এরপর ৭ আগস্ট পরিচালক শামীম আহমেদ রনি একটি ফেইসবুক পোস্টের মাধ্যমে এই চলচ্চিত্রের সঙ্গে যুক্ত হওয়ার খবর নিশ্চিত করেন। এরপর ২০১৮ সালের ৫ সেপ্টেম্বর ঢাকায় চলচ্চিত্রটির আনুষ্ঠানিক মহরত অনুষ্ঠিত হয়, যেখানে শাকিব খান ও নুসরাত ফারিয়া ছাড়াও নবাগতা রোদেলা জান্নাতের নাম ঘোষণা করা হয়। *চ্যানেল আই* জানায় রোদেলার আগে এই চলচ্চিত্রে নুসরাত ফারিয়ার সঙ্গে কাজ করার কথা ছিল মডেল অভিনেত্রী তানজিন তিশার। প্রাথমিকভাবে চলচ্চিত্রে তানজিন তিশা কাজ করবেন বলে সম্মতি দিলেও পরে সরে আসেন। এরপর রোদেলা জান্নাতকে চূড়ান্ত করা হয়।

### চিত্রগ্রহণ
২০১৮ সালের ১১ সেপ্টেম্বর কক্সবাজারে *শাহেনশাহ*র চিত্রগ্রহণ শুরু হওয়ার কথা ছিল। কিন্তু নির্মাণ-পূর্ব কাজ পুরোপুরি শেষ না হওয়ায় পেছানো হয় এটির চিত্রগ্রহণ। ২০১৮ সালের ২৩ অক্টোবর এফডিসিতে শুরু হয় চলচ্চিত্রটির মূল চিত্রগ্রহণ। প্রথম লটে ৩ নভেম্বর পর্যন্ত হয় এটির চিত্রগ্রহণ। ২০১৮ সালের ১৯ ডিসেম্বর ঢাকার পূবাইলে চিত্রগ্রহণের মাধ্যমে শেষ হয় চলচ্চিত্রটির কাজ। যেখানে অংশ নেন শাকিব খান, নুসরাত ফারিয়া, রোদেলা জান্নাতসহ চলচ্চিত্রের পুরো দল। এর আগে এফডিসি, আফতাব নগরসহ ঢাকার বিভিন্ন স্থানে কয়েক লটে চিত্রগ্রহণ করা হয়। ২০১৯  সালের ১-৪ পর্যন্ত ফেব্রুয়ারি এফডিসিতে শাকিব খান-ফারিয়ার একটি গানের দৃশ্য ধারণ করা হয় এবং ৫ ও ৬ ফেব্রুয়ারি কক্সবাজারের বিভিন্ন স্থানে শাকিব খান-রোদেলার একটি গানের চিত্রগ্রহণ করা হয়। সবগুলো গানের কোরিওগ্রাফ করেন ভারতের বাবা যাদব।

## সঙ্গীত

চলচ্চিত্রটির সুর ও সঙ্গীতায়োজন করেছেন স্যাভি, ডাব্বু, ইমরান মাহমুদুল ও লিংকন। এটির প্রথম গান মুক্তি পায় ২০১৯ সালের ২৫ ফেব্রুয়ারি। *রশিক আমার* শিরোনামের এই গানের প্রথম চরণটি সংগৃহীত। বাকি কথাগুলো লিখেছেন প্রিয় ভট্টাচার্য্য এবং সুর ও সঙ্গীতায়োজন করেছেন স্যাভি। গানটিতে কণ্ঠ দিয়েছেন স্যাভি ও কনা। ইমরান মাহমুদুল ও কনার গাওয়া "প্রেমের রাজা" শিরোনামের চলচ্চিত্রটির দ্বিতীয় গান মুক্তি পায় ২০১৯ সালের ২১ মার্চ। গানটির সুর ও সঙ্গীতায়োজন ডাব্বু এবং রচনা করেছেন প্রসেনজিৎ। চলচ্চিত্রের তৃতীয় গান "ও প্রিয়া" ২০১৯ সালের ২৫ আগস্ট মুক্তি পায়। যা লিংকনের লেখা ও সুরে গেয়েছেন অশোক সিং। "তুই আমি চল" শিরোনামের চলচ্চিত্রটির চতুর্থ ও শেষ মুক্তি পায় ২০১৯ সালের ১৩ সেপ্টেম্বর। যেখানে কণ্ঠ দেন ইমরান ও আনিশা। গানটির সুর ও সঙ্গীতায়োজন করেছেন ইমরান নিজে এবং এর গীত রচনা করেছেন স্নেহাশিস ঘোষ। চলচ্চিত্রটির সবগুলো গান আনলিমিটেড অডিও ভিডিও ইউটিউব চ্যানেলে মুক্তি পায়।

## বাজারজাতকরণ ও মুক্তি
২০১৯ সালের ২৫ জানুয়ারি চলচ্চিত্রটির প্রচারণামূলক প্রথম ফার্স্ট লুক টিজার মুক্তি পায়। ২০১৯ সালের ১১ মার্চ প্রকাশ করা হয় চলচ্চিত্রটির ফার্স্ট লুক পোস্টার। ২০১৯ সালের ১২ মার্চ চলচ্চিত্রটি বিনাকর্তণে সেন্সর ছাড়পত্র পায়। এরপর ১৬ মার্চ সাজ্জাদুল ইসলাম সায়েমের তৈরিকৃত চলচ্চিত্রটির দ্বিতীয় পোস্টার প্রকাশ করা হয়। ২০১৯ সালের ১ এপ্রিল ইউটিউবে চলচ্চিত্রটির আনুষ্ঠানিক ট্রেইলার প্রকাশ করা হয়।

### মুক্তি
ছবিটি প্রথমে ভালোবাসা দিবসের একদিন পর ১৫ ফেব্রুয়ারী ২০১৯ তারিখে মুক্তি পাওয়ার কথা ছিল, কিন্তু ছবির প্রচারণার জন্য তা পিছিয়ে দেওয়া হয় এবং ২০১৯ সালের ঈদুল ফিতরে মুক্তির জন্য পুনঃনির্ধারণ করা হয়। পরবর্তীতে, ঈদুল ফিতরে শাকিব খানের ছবি পাসওয়ার্ড মুক্তির ফলে, ছবিটির মুক্তির তারিখ আবার পিছিয়ে দেওয়া হয় এবং এটি ২০১৯ সালের ঈদুল আযহা উপলক্ষে পুনঃনির্ধারণ করা হয়। প্রযোজনা সংস্থা শাপলা মিডিয়া ৪ অক্টোবর ২০১৯ তারিখে মুক্তির তারিখ পুনঃনির্ধারণ করে, কিন্তু দেশের রাজনৈতিক অস্থিরতার কারণে তা স্থগিতও করে। প্রযোজক সেলিম খান জানিয়েছেন যে এটি ২০২০ সালের ঈদুল ফিতরে মুক্তি পাবে। ৪ বার মুক্তি স্থগিত করার পর, ছবিটি পরে ৬ মার্চ, ২০২০ তারিখে বাংলাদেশের ৭৭টি প্রেক্ষাগৃহে মুক্তি পায়।

## তথ্যসূত্র


## বহিঃসংযোগ
* 

বিষয়শ্রেণী:২০২০-এর চলচ্চিত্র
বিষয়শ্রেণী:বাংলা ভাষার চলচ্চিত্র
বিষয়শ্রেণী:বাংলাদেশী চলচ্চিত্র
বিষয়শ্রেণী:২০২০-এর দশকের মারপিটধর্মী চলচ্চিত্র
বিষয়শ্রেণী:২০২০-এর দশকের প্রণয়ধর্মী চলচ্চিত্র
বিষয়শ্রেণী:শাপলা মিডিয়া'র চলচ্চিত্র
বিষয়শ্রেণী:২০২০-এর দশকের বাংলা ভাষার চলচ্চিত্র
বিষয়শ্রেণী:শামীম আহমেদ রনি পরিচালিত চলচ্চিত্র
বিষয়শ্রেণী:বাংলা ভাষার বাংলাদেশী চলচ্চিত্র
বিষয়শ্রেণী:বাংলাদেশী মারপিটধর্মী চলচ্চিত্র
বিষয়শ্রেণী:বাংলাদেশী প্রণয়ধর্মী হাস্যরসাত্মক চলচ্চিত্র
বিষয়শ্রেণী:ইমরান মাহমুদুল সুরারোপিত চলচ্চিত্র